钦定古今图书集成/理学汇编/文学典/第164卷 > 《徐师曾文体明辩》 > 《答郭希吕》朱子
## 钦定古今图书集成/理学汇编/文学典/第164卷 > 《徐师曾文体明辩》 > 《答郭希吕》朱子

示喻铭叙此，非有所爱，但老病心力衰耗，不能尽给
四方之求，不得不自为性命计耳。鄙性拙直，向使可
为即已为之，何至今日更烦再喻，然后作耶？况今又
经一番悲恼，尤觉昏惫，决不能办此。且铭重于叙，既
已作铭，若有馀力，何惜于叙，而费许多词说分疏耶？
诚之若是！合下不肯承当，即不应为希吕移书，以其
所不欲者施于人，若以其重而不敢为，则熹已任其
重者矣。渠在今日，必不容复有词也。恐此未必诚之
之意，只是希吕不相亮，必欲熹自为之，而故为此说
耳。人之相知，贵相知心，而古之君子，不尽人之欢，不
竭人之忠，所以全交。千万深察此言，怜其衰老，勿破
已成之例，以速其就于死地。幸甚！幸甚！